વડીલોની સંમતિથી થયેલા અમારા ગોઠવાયેલા લગ્ન. સાહેબ ઇન્ડિયન નેવીમાં નિયુક્ત. લશ્કરી રુઆબ ને અદબ ડગલે ને પગલે દેખા દે. લશ્કરી તાલીમ એમણે એવી તો હસ્તગત કરેલી કે અમારી સૌ પ્રથમ મુલાકાત જ્યાં થયેલી એ આઇસક્રીમ શોપ ત્રણેક કલાક માટે નેવીના એડમિરલની ઓફીસ બની ગયેલી! મજાલ છે તમારી કે તમે કંઈ કહી શકો. હું તો આભી બનીને એકટશ એમને જોયા કરતી હતી. એમણે તો માહિતી પુસ્તિકા ખડકી દીધેલી મારી સામે. એક પણ શબ્દ કાને પડ્યો હોત તો… ખેર, પૂરતી લશ્કરી શિસ્ત સાથેનું અમારું લગ્નજીવન શરૂ થયું.